PATVIRTINTA

Rokiškio rajono savivaldybės tarybos

2017 m. gegužės 26 d. sprendimu Nr. TS-

**MOKESČIO UŽ VAIKŲ IŠLAIKYMĄ ROKIŠKIO RAJONO SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, TVARKOS APRAŠAS**

**I. BENDROSIOS NUOSTATOS**

1. Mokesčio už vaikų išlaikymą Rokiškio rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas (toliau – švietimo įstaigos), tvarkos aprašas (toliau – Aprašas) reglamentuoja ikimokyklinio ir priešmokyklinio amžiaus vaikų maitinimo mokesčio, lengvatų taikymo ir pateikiamų dokumentų lengvatoms priėmimo ir mokesčio nustatymo ugdymo aplinkai išlaikyti Rokiškio rajono švietimo įstaigose sąlygas ir tvarką.

2. Mokestis už vaikų maitinimą − mokestis, kurį sudaro išlaidos už produktus.

3. Mokestį švietimo įstaigos ugdymo aplinkai išlaikyti sudaro lėšos, skirtos prekėms ir priemonėms higienos normų reikalavimams vykdyti, baldams, patalynei, spaudiniams, interneto svetainės priežiūrai ir kt.

**II. MOKESČIO UŽ VAIKŲ IŠLAIKYMĄ NUSTATYMAS**

4. Už vaikų išlaikymą švietimo įstaigoje tėvai (kiti teisėti atstovai) moka Rokiškio rajono savivaldybės tarybos nustatyto dydžio mokestį, kurį sudaro:

4.1. vaiko dienos maitinimo normos mokestis;

4.2. mokestis ugdymo aplinkai išlaikyti.

5. Už vaikų maitinimą ikimokyklinio ir priešmokyklinio ugdymo grupėse tėvai (kiti teisėti atstovai) moka:

5.1. 100 procentų Rokiškio rajono savivaldybės tarybos nustatytos 1(vieno), 2 (dviejų), 3 (trijų), arba 4 (keturių) kartų per dieną maitinimo normos mokestį už kiekvieną lankytą, nelankytą ir nepateisintą dieną.

5.2. 3,48 eurų mokestį per mėnesį ugdymo aplinkai išlaikyti, nepriklausomai nuo lankytų dienų skaičiaus. Vasarą dirbančiose ikimokyklinėse ugdymo įstaigose ugdymo aplinkai mokestį moka tik įstaigą lankančių vaikų tėvai (kiti teisėti atstovai).

6. Kaimo švietimo įstaigų vadovai 3,48 euro mokestį ugdymo aplinkai išlaikyti gali sumažinti iki 2 eurų. Sprendimą priima konkrečios švietimo įstaigos taryba.

7. Vienos dienos maitinimo normos mokestis:

7.1. 1–3 metų vaikams pusryčiai ir vakarienė po 0,46 euro, pietūs – 0,90 euro, vėlyvoji vakarienė – 0,55 euro;

7.2. 3– 6/7 metų vaikams pusryčiai ir vakarienė po 0,52 euro, pietūs – 1,0 euras, vėlyvoji vakarienė – 0,55 euro.

8. Mokesčio ugdymo aplinkai išlaikyti tėvai (kiti teisėti atstovai) nemoka, jeigu vaikas nelankė švietimo įstaigos visą mėnesį:

8.1. dėl ligos;

8.2. vasaros atostogų metu (birželio–rugpjūčio mėnesiais).

9. Mokestis už maitinimą nustatomas atsižvelgiant į dienos maitinimų skaičių. Tėvai (kiti teisėti atstovai) gali pasirinkti vaiko maitinimų skaičių pagal tai, kiek valandų per dieną vaikas praleidžia švietimo įstaigoje.

10. Ikimokyklinio ir priešmokyklinio amžiaus vaikai, ugdomi ne ilgiau kaip 4 valandas, tėvų (kitų teisėtų atstovų) prašymu gali būti nemaitinami arba maitinami vieną kartą.

11. Vaikams, kurie lanko ikimokyklinio ir priešmokyklinio ugdymo grupes, esančias bendrojo ugdymo mokyklose, išskyrus mokyklas-darželius, vienos dienos maitinimo normos mokestį nusistato pačios mokyklos, neviršydamos 7 punkte nurodyto mokesčio.

12. Leisti mažinti mokestį už vaikų maitinimą kaimo švietimo įstaigose, jeigu dalis maitinimui skirtų išlaidų yra padengiama tiekiant vaisius ir daržoves iš asmeninio ūkio ar bendrovės. Švietimo įstaigos vadovas parengia aprūpinimo vaisiais ir daržovėmis tvarką. Minėtų produktų tiekimo sąlygas švietimo įstaigos vadovas suderina su maisto ir veterinarijos tarnyba.

13. Mokesčio dydį už vaikų maitinimą nustatyti 80 procentų faktiškai patirtų išlaidų, nemažinant nustatytos dienos maitinimo normos, jeigu švietimo įstaiga vadovaujasi 12 punkte išdėstytomis sąlygomis.

14. Mokestį ugdymo aplinkai išlaikyti moka visi tėvai (kiti teisėti atstovai), išskyrus tėvus (kitus teisėtus atstovus), kurių vaikui Rokiškio rajono savivaldybės administracijos direktoriaus įsakymu paskirtas privalomas ikimokyklinis ugdymas.

**III. MOKESČIO LENGVATŲ TAIKYMAS**

**IR JAS PATVIRTINANČIŲ DOKUMENTŲ PATEIKIMAS**

15. **Mokestis už maitinimą nemokamas, kai vaikas nelanko** švietimo įstaigos šiais atvejais:

15.1. dėl vaiko ligos ir savaitę po jos;

15.2. tėvų (kitų teisėtų atstovų) kasmetinių ir nemokamų atostogų metu;

15.3. motinos nėštumo bei gimdymo atostogų metu;

15.4. kai vienas iš tėvų (kitų teisėtų atstovų) turi nedarbingumo pažymėjimą;

15.5. vieno iš tėvų (kitų teisėtų atstovų) vaiko priežiūros atostogų metu, kol vaikui sueis treji metai, bet ne daugiau kaip 7 dienas per mėnesį;

15.6. vasaros metu (birželio, liepos, rugpjūčio mėnesiais);

15.7. mokinių atostogų metu;

15.8. oro temperatūrai esant žemesnei kaip minus 20 laipsnių ar esant nepalankioms oro sąlygoms (dėl pūgos nepravažiuojami keliai);

15.9. kai tėvai (kiti teisėti atstovai) nuolat dirba pamainomis, nuolat turi laisvų dienų arba dirba pagal kintamą grafiką, kai nelankytų dienų skaičius yra ne didesnis kaip 7 švietimo įstaigos darbo dienos per mėnesį; šiuo atveju tėvai (kiti teisėti atstovai) pateikia iš darbovietės pažymą arba darbo grafikus;

15.10. jei tėvams (kitiems teisėtiems atstovams) suteikiamos Lietuvos Respublikos darbo kodekse numatytos papildomos poilsio dienos per mėnesį;

15.11. jei švietimo įstaiga ar grupė, kurią lanko vaikas, uždaroma dėl higienos normų pažeidimo, karantino, remonto darbų;

15.12. nelaimės šeimoje atveju (artimųjų mirtis), ne ilgiau kaip 3 dienas.

16. **Mokestis už vaikų maitinimą mažinamas 50 procentų, jeigu:**

16.1. vienas iš tėvų (kitų teisėtų atstovų) yra miręs;

16.2. vienam iš tėvų apribotos ar atimtos tėvystės (motinystės) teisės;

16.3. vienas iš tėvų (kitų teisėtų atstovų) atlieka tikrąją karinę tarnybą;

16.4. vienas iš tėvų atlieka bausmę įkalinimo įstaigoje;

16.5. jei vaikui nenustatyta ir nepripažinta tėvystė;

16.6. tėvai išsituokę ir vaikui nemokami alimentai;

16.7. šeima augina tris ir daugiau vaikų (tai vaikai iki 18 metų ir vyresni, jei mokosi dieninėse visų tipų mokyklose);

16.8. vaikas auga moksleivių ar studentų šeimoje, kurioje vienas arba abu tėvai mokosi švietimo įstaigos nuolatinės formos studijose Lietuvos Respublikos mokyklose, kolegijose, universitetuose;

16.9. šeimos vidutinės pajamos vienam šeimos nariui neviršija 1,5 Lietuvos Respublikos vyriausybės nustatytų valstybės remiamų pajamų dydžio per mėnesį;

16.10. vienam iš vaiko tėvų (kitų teisėtų atstovų) nustatytas 0–40 procentų darbingumo lygis.

**17. Nuo mokesčio už vaikų maitinimą atleidžiami tėvai (kiti teisėti atstovai), jeigu:**

17.1. jų šeima gauna socialinę pašalpą;

17.2. vaikui skirtas privalomas ikimokyklinis ugdymas;

17.3. vaikas turi vidutinių, žymių, labai žymių negalių dėl intelekto, regos, klausos, judesio ir padėties sutrikimų, negalią dėl įvairiapusių raidos, kalbos (vidutinių, žymių) sutrikimų arba vaikui nustatytas lengvas, vidutinis ar sunkus neįgalumo lygis.

**18. Tėvai (kiti teisėti atstovai) lengvatai gauti** priklausomai nuo aplinkybių **pateikia šiuos dokumentus:**

18.1.prašymą dėl lengvatos taikymo;

18.2. pažymas apie šeimos gaunamas pajamas;

18.3. pažymą apie gaunamą socialinę pašalpą;

18.4. pažymą apie šeimos sudėtį;

18.5. ištuokos liudijimo kopiją;

18.6. mirties liudijimo kopija;

18.7. pažymą iš įkalinimo vietos;

18.8. teismo sprendimo kopiją dėl vieno iš tėvų pripažinimo dingusiu be žinios, tėvų valdžios apribojimo, santuokos nutraukimo, alimentų nemokėjimo bei vaiko gyvenamosios vietos kartu su vienu iš tėvų nustatymo;

18.9. pažymą apie tėvų (kitų teisėtų atstovų) mokymąsi nuolatinių formų studijose Lietuvos Respublikos švietimo įstaigose;

18.10. pažymą iš sveikatos priežiūros įstaigos;

18.11. tėvų (kitų teisėtų atstovų) neįgalumo pažymėjimų kopijas;

18.12. pažymą iš tarnybos vietos.

19. Tėvai (kiti teisėti vaiko atstovai), nuslėpę ar pateikę neteisingus duomenis ir neteisingai gavę mokesčio lengvatą, privalo ją įstaigai grąžinti įstatymu numatyta tvarka.

**IV. MOKĖJIMO TERMINAI. ATSAKOMYBĖ**

20. Dokumentai, kuriais vadovaujantis taikomos lengvatos, pateikiami švietimo įstaigos direktoriui, priimant vaiką į įstaigą, ir pakartotinai nuo sausio 1 d. iki sausio 31 d.

21. Šeimoms, gaunančioms socialines pašalpas, mokestis perskaičiuojamas nuo pašalpos skyrimo mėnesio už praėjusį laikotarpį, ne ilgesnį kaip trys mėnesiai. Dėl objektyvių priežasčių laiku nepateikus pažymos mokestis perskaičiuojamas nuo pašalpos skyrimo mėnesio.

22. Pažymos apie šeimos socialinę pašalpą pristatomos mėnesiui pasibaigus iki kito mėnesio 25 d. Pristačius pažymą apie šeimos socialinę pašalpą, mokestis skaičiuojamas ne daugiau kaip už vieną praėjusį mėnesį.

23. Lengvatos taikymas įforminamas švietimo įstaigos direktoriaus įsakymu, su kuriuo kitą dieną supažindinamas apskaitą tvarkantis asmuo.

24. Atsiradus aplinkybėms, suteikiančioms teisę į lengvatą, vaiko tėvai (kiti teisėti atstovai) iki einamojo mėnesio 25 d. švietimo įstaigos direktoriui pateikia dokumentus, kuriais vadovaujantis bus taikoma lengvata. Lengvatos taikomos nuo dokumentų pateikimo dienos.

25. Netekus teisės į lengvatą, tėvai (kiti teisėti atstovai) apie tai per 5 dienas raštu praneša įstaigos direktoriui.

26. Paaiškėjus apie neteisėtą naudojimąsi lengvata, mokesčiai yra perskaičiuojami ir sumokami per vieną mėnesį. Priešingu atveju taikyta lengvata išieškoma iš vaiko tėvų (kitų teisėtų atstovų) Lietuvos Respublikos teisės aktų nustatyta tvarka.

27. Mokestis už praėjusio mėnesio vaikų maitinimą ir ugdymo aplinkai išlaikyti turi būti tėvų (kitų teisėtų atstovų) sumokėtas iki einamojo mėnesio 25 dienos.

28. Tėvai (kiti teisėti atstovai) mokestį už vaikų išlaikymą švietimo įstaigoje moka kiekvieną mėnesį be įsiskolinimo. Nesimokėjus mokesčio be pateisinamos priežasties du mėnesius iš eilės, švietimo įstaigos direktorius turi teisę išbraukti vaiką iš sąrašų prieš 3 dienas raštu informavęs tėvus (kitus teisėtus atstovus).

29. Laiku tėvams (kitiems teisėtiems atstovams) nepateikus reikalingų dokumentų – iki einamojo mėnesio 25 d., mokestis imamas bendra tvarka. Pateikus dokumentus vėliau, mokestis už praėjusį laiką neperskaičiuojamas, o nustatomas nuo kito mėnesio pirmos dienos.

30. Jeigu vaikas auga socialinės rizikos šeimoje ir tėvai (kiti teisėti atstovai) nepateikia reikalingų dokumentų, švietimo įstaigos direktorius kreipiasi į atitinkamos seniūnijos socialinį darbuotoją, kuris sprendžia klausimą dėl dokumentų sutvarkymo.

31. Priešmokyklinio ugdymo grupės vaikams taikomas šis Aprašas ir Rokiškio rajono savivaldybės tarybos patvirtinta Mokinių nemokamo maitinimo skyrimo ir teikimo rajono mokyklose tvarka.

32. Už mokesčių surinkimą yra atsakingas švietimo įstaigos direktorius ar jo įgaliotas asmuo.

33. Tėvai (kiti teisėti atstovai) atsako už pateikiamų dokumentų ir informacijos teisingumą.

34. Įmokos ir skolos už vaiko maitinimą ir ugdymo aplinkai išlaikyti apskaitomos ir išieškomos Lietuvos Respublikos teisės aktų nustatyta tvarka.

35. Švietimo įstaigos direktorius supažindina tėvus (kitus teisėtus atstovus) su šiuo Aprašu.

36. Tėvai (kiti teisėti atstovai) pasirašytinai ugdymo sutartyje patvirtina, kad su šiuo Aprašu susipažino.

37. Aprašas skelbiamas Rokiškio rajono savivaldybės ir švietimo įstaigų interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_